### Beslutning

Økonomiudvalgets indstilling godkendt.

For stemte 25: A, B, C, F, O, V, Ø og Kalundborg-Listen.

Imod stemte 2: Frit Borgerligt Fællesskab.

### Sagsfremstilling

## Resume og sagens baggrund

Teknik- og Miljøudvalget vedtog den 9. september 2021 en ny plejeplan for den fredede bypark [adresse] i Kalundborg by. Teknik- og Miljøudvalget fik den 5. september 2024 en orientering om, at Kalundborg Kommune havde søgt og fået midler fra Richard Johansen Fond til brug for en større renovering af parkens ankomstrum. Samtidig har Kalundborg Forskønnelsesforening fået en bevilling fra fonden til hjælp til renovering af Møllebakketrappens gelændere og belægning. De opnåede midler dækker kun delvist de ønskede renoveringer. Fonden ønsker en afklaring af, om Kalundborg Kommune ønsker at udnytte midlerne.

## Indstillinger

Chefen for Vej, Ejendom og Affald indstiller, at der arbejdes videre med scenarie A, hvor fondsmidler og driftsmidler koncentreres i et samlet projekt for Møllebakketrappen, hvor både trappe, støttemurer, belægninger, belysning, inventar og mest muligt af beplantningen renoveres.

## Behandling

Teknik- og Miljøudvalget.

## Sagsfremstilling

I forbindelse med vedtagelse af den første plejeplan for den fredede park [adresse] i 2016 vedtog Teknik- og Miljøudvalget at reservere et beløb på det grønne driftsbudget til at igangsætte tiltagene i plejeplanen. I de forløbne år er der hvert år anvendt et beløb til at renovere beplantning med udtynding og genskabelse af udsigtslinjer samt genplantning.

I 2020 gav Teknik- og Miljøudvalget ekstraordinært en "corona"-bevilling til at renovere amfiteatret "Gryden" og de nærmeste stier. I 2022 og 2023 blev det administrativt valgt at kanalisere et lidt større beløb fra den grønne drift over til [adresse], så stier med ansvarspådragende huller og en del af belysningen kunne renoveres. Desuden blev et gammelt skur omskabt til et lille formidlingsrum omkring Møllebakkens kulturhistorie, landskab og natur. I 2024 er trappen til Verner Overgaard renoveret fra puljen til vedligeholdelse af veje i byområder.

I den gældende plejeplan fra 2021 er der formuleret et stort ønske om at få renoveret "Møllebakkens ankomstrum", som ligger mellem Julius Laursen og Møllebakkens øverste plateau. I dag er både Møllebakketrappen og ankomstrummet meget nedslidt og udgør på den måde en barriere mellem gågaden og resten af parken. Dertil er der udfordringer med vedligehold, når kraftig regn skyller ned over trappen og ødelægger belægning og bede.

Finansiering og fondssøgning

En total renovering forventes at koste 2,9 mio. kr. for renovering af Møllebakketrappen og cirka 3,5 mio. kr. for ankomstrummet. En renovering af disse to områder er for omkostningstung til at kunne varetages gennem driftsbudgettet. Derfor søger Kalundborg Kommune hjælp fra fonde. En oversigt over projekterne ses i Bilag 1.

Kalundborg Kommune har i juni 2024 fået tilbudt 2 mio. kr. fra Richard Johansen Fond til projektet "Møllebakkens rosenhave"/renovering af hovedindgangen. Kalundborg Forskønnelsesforening 2023 har samtidig søgt midler til renovering af Møllebakketrappen (herunder særligt gelænderne) og har fået tildelt 1 mio. kr. af samme fond. Der skal betales 17,5 % fondsmoms af de tildelte beløb. Begge tildelinger vil ske til Kalundborg Kommune og på betingelse af, at restfinancieringen kan skaffes til projekterne.

Der har været en nylig dialog med Richard Johansen Fond, som ønsker en snarlig afklaring af, i hvilken udstrækning Kalundborg Kommune ønsker at gøre brug af de bevilgede fondsbidrag, samt tilsagn om, at projekterne gennemføres, i hvilken udstrækning samt tidsplan herfor. Fonden finder det naturligt, at Kalundborg Kommune bidrager med cirka halvdelen af finansieringen. Fonden er som udgangspunkt mest interesseret i at deltage i projekter, som tilfører noget nyt og mindre i renovering. Hvis projekterne ikke udføres i fuld udstrækning, ønsker fonden et oplæg fra kommunen til, hvilket projekt Kalundborg Kommune vil kunne gennemføre. Administrationen har i samarbejde med fonden udformet to scenarier:

A) Midlerne koncentreres i et samlet projekt for Møllebakketrappen, hvor både trappe, støttemure, belægninger, belysning, inventar og mest muligt af beplantningen renoveres. Der kan forventes en bevilling fra fonden til dette projekt på minimum 2 mio. Som konsekvens heraf bortfalder resten af bevillingen til Møllebakkens rosenhave. Projektet vil kunne lykkes ved at prioritere 500.000 kr. fra puljen til asfalt og belægninger, 150.000 kr. fra gadelys og eventuelt 120.000 kr. fra puljen til vejafvanding til at sikre trappen mod ekstremregn.

B) De to tilsagn fra fonden på i alt 3 mio. kr. kan kun bevares ved tilførsel af ekstra midler og ved udførsel af begge projekter. Det kunne ske således:

1. På Julius Laursen renoveres gelændere, to trappeløb rettes op, støttemure og stenkanter renoveres, og der etableres afløbselementer til beskyttelse af trappen ved ekstremregn. Projektet finansieres med 1 mio. af Richard Johansen Fond og ved prioritering af 500.000 kr. fra puljen til asfalt og belægninger, 150.000 kr. fra gadelys og eventuelt 120.000 kr. fra puljen til vejafvanding. Der kan eventuelt søges yderligere fonde til beplantning og inventar, men det reducerede projekt kan også gennemføres uden tilførsel af yderligere midler.
2. I [adresse] ankomstrum etableres Møllebakkens Rosenhave, med opholdsområder og en møllevandsten som velkomst ved indgangen. Projektet udføres som foreslået i den gældende "Plejeplan for Møllebakken". Dog undlades ny belægning over vejen Møllebakken. Det reducerede projekt forventes at koste 3 mio. kr. i anlægssum og 200.000 kr. til interne timer, projektering, tilsyn med mere. Richard Johansen Fond har bevilget 2 mio. kr. til projektet. Gadelys har afsat 150.000 kr. til renovering af belysningen. Det er på nuværende tidspunkt uvist, om der kan tilføres midler til eksempelvis beplantningen fra driftskontoen til Grønne områder.

Efter betaling af fondsmoms resterer et kapitalbehov på cirka 1,4 mio. kr. Projektet kan kun gennemføres ved tilførsel af ekstra midler. Administrationen kan fortsat forsøge at søge supplerende fondsmidler, men der er behov for en realistisk tidsplan og tilsagn fra Kalundborg Kommune om at gennemføre projektet, uanset om det lykkes at søge ekstra fondsmidler.

Administrationen anbefaler scenarie A, da det kan udføres inden for det eksisterende budget.

Ønsker til ændringer på [adresse]

Kalundborg Forskønnelsesforening 2023 har indsendt forskellige ønsker til ændringer på trappen i forbindelse med renoveringen. Nogle af disse ønsker kan imødekommes, andre ikke. Trappen har en markant og central placering i bymiljøet som forbindelse mellem gågaden [adresse] og den fredede park [adresse]. Ved afgørelsen er der taget udgangspunkt i at bevare trappens autenticitet og tidsmæssige kendetegn, som er et af de bærende elementer i det udpegede værdifulde kulturmiljø Møllebakken. Samtidig ønsker administrationen at fastholde visionerne i Plejeplan for [adresse] om at udnytte trappens centrale placering med sol og læ til at tilføre trappen flere og bedre opholdsmuligheder på reposerne.

Et af ønskerne fra Forskønnelsesforeningen er at få de to monumenter (genforeningssten samt buste af tidligere folketingspolitiker Nick Nørgaard) på trappen flyttet, så der potentielt kan gives plads til mere tidssvarende kunst. Trappen blev i 1950 overdraget til Kommunalbestyrelsen med klausul om, at "Genforeningsstenen bevares på sin nuværende plads og ikke må flyttes." Administrationen finder, at monumenterne – med udvalgets accept – kan tillades flyttet, idet de to monumenter oprindeligt ikke var placeret på trappen, men ved [adresse]. Monumenterne kan genplaceres i ankomstrummet ovenfor trappen, så deres historie bevares i nærheden. Forskønnelsesforeningen ønsker også, at foreningens navnetræk indføjes i det nye gelænder sammen med navnetræk på bidragende fonde, hvilket også tænkes imødekommet.

Økonomi

Der anvendes et beløb på 0,5 mio. kr. fra puljen afsat til vejvedligeholdelse i byområderne til renovering af Julius Laursen. Desuden er der afsat 0,3 mio. kr. fra driftsbudgettet til modernisering af gadelys til at renovere belysningen på strækningen Møllebakketrappen og Møllebakkens hovedindgang. Der forventes anvendt cirka 120.000 kr. fra puljen til vejafvanding til at sikre trappen mod ekstremregn.

## Økonomiske konsekvenser

Ingen bevillingsmæssige konsekvenser.

[adresse] bemærkninger er indarbejdet i sagen.

### Sagens forløb

13/05/2025 Teknik- og Miljøudvalget

Godkendt med bemærkning om at genforeningsstenen ikke flyttes væk fra trappen.

Frit Borgerligt Fællesskab stemmer imod og begærer sagen i Kommunalbestyrelsen.

21/05/2025 Økonomiudvalget

Økonomiudvalget anbefaler Teknik- og Miljøudvalgets anbefaling og anbefaler endvidere, at man anvender de samme bænke, som anvendes i andre dele af byen.

Laust Knudsen (Frit Borgerligt Fællesskab) stemmer imod.